ሁለተኛው የመከላከያ ሰራዊት ቀን ከነገ ጀምሮ ይከበራል
– የኢፌዲሪ መከላከያ ሰራዊት የቴክኖሎጂና የለውጥ ማእከል ሆኖ እንዲቀጥል የሚሰሩ ስራዎች ተጠናክረው መቀጠላቸውን የመከላከያ ሚኒስትሩ አቶ ሲራጅ ፈጌሳ ተናገሩ።ሚኒስትሩ ከነገ ጀምሮ ለሁለተኛ ጊዜ የሚከበረውን የመከላከያ ሰራዊት ቀን አስመልክተው ዛሬ ጋዜጣዊ መግለጫ ሰጥተዋል። በተለያዩ መስኮች የሰራዊቱን አቅም ለመገንባትና ብቃቱን ለማሳደግ ባሉት ከ20 በላይ የትምህርት ማዕከላት ሰፊ እንቅስቃሴ እያደረገ እንደሆነ ነው ሚኒስትሩ በመግለጫቸው ያመለከቱት። በዓሉ የሚከበረው ለህገመንግስቱና ለህዳሴው ጉዞ ስኬት የሰላምና የልማት ሃይል ሆነን እንቀጥላለን በሚል መሪ ቃል ነው። በሰላም ማስከበር ስራ የተሰማሩትን ጨምሮ በመላው ሃገሪቱ ያሉ  የሰራዊቱ አባላት በያሉበት በውይይት፤በጥያቄና መልስ እንዲሁም በስፖርታዊ ውድድሮች የሚያከብሩት ይሆናል። በዓሉ የካቲት 7 በአዲስ አበባ በድምቀት የሚከበር ሲሆን ፥ ለሃገር ሰላምና ልማት ውድ ሂወታቸውን ለከፈሉ ሰማእታት የመታሰቢያ ሃወልት ለመገንባትም የመሰረት ድንጋይ ይቀመጣል። (ኤፍ ቢ ሲ)